שריפה פרצה הלילה (חמישי) בחלק ממבנה הסמינר היווני-אורתודוקסי בירושלים, המשמש ללימודי כמרים, זאת לאחר שעל פי החשד חדר המקלחות והשירותים שבו הוצת. שלושה צוותי כיבוי שהוזעקו למקום השתלטו במהירות על האש ומנעו את התפשטותה לשאר המבנה. לא היו נפגעים באירוע.
לאחר אוורור המבנה וסריקות במקום התגלו כתובות בגנות ישו על הקירות בסמוך. בין היתר, רוסס במקום "גאולת ציון" ו"ישו בן זונה". כוחות כיבוי ומשטרה הגיעו למקום. מחקירה ראשונה עולה כי מדובר בהצתה מכוונת, שכן במקום התגלו שרידים של חומר דליק שככל הנראה נשפך מהחלון אל תוך השירותים.
ראש עיריית ירושלים ניר ברקת גינה את ההצתה ואמר כי אין מקום לתופעות כאלה בירושלים. "יש לעקור אותן מהשורש ולהביא את האחראים לדין", אמר ברקת. ראש העיר שוחח עם מפקד מחוז ירושלים במשטרה, ניצב משה אדרי, וביקש להאיץ את החקירה בנושא. "עלינו להחזיר את הדו-קיום והשקט לירושלים במהירות".
מיכאל בטילס, מורה המלמד בסמינר, סיפר כי הבניין שהוצת הוא מבנה חשוב עבור הקהילה היוונית-אורתודוכסית, שנבנה בתחילת המאה הקודמת. כשנשאל אם הוא יודע מי עלול היה לעשות מעשה שכזה, השיב: "אדבר בכנות, החיים בירושלים הם מאבק מתמשך, אבל אני לא מזהה משהו מיוחד בימים אלה. אני מקווה שמשטרת ירושלים תפתור את הבעיה. אני חושב שזה יועיל מאוד, ובסופו של דבר זה ייפתר".
"מזכיר תקופות חשוכות בתולדותיו של העם היהודי"
בעקבות האירוע שיגרו מנכ"ל התנועה הרפורמית בישראל, הרב גלעד קריב, ומנהלת המרכז הרפורמי לדת ומדינה, הרבה נעה סתת, מכתב למפכ"ל המשטרה, יוחנן דנינו, בדרישה שזה יפעל להגן על מוסדות דת לא יהודיים. "ביממה האחרונה אירעה פגיעה בשני מוסדות דת לא יהודיים: מסגד בקרבת העיר בית לחם ומבנה דת של הכנסייה היוונית-אורתודוכסית בעיר העתיקה בירושלים", כתבו השניים. "לצערנו הרב, באופן המזכיר תקופות חשוכות בתולדותיו של העם היהודי, הפך חג הפורים, בצד חגיגותיו היפות, לפרק זמן בשנה שבו מתגברים גילויי הגזענות והשנאה המופנים כלפי אזרחים ותושבים לא יהודים".
במכתב כינו השניים את המעשים "תופעה מכוערת ומסוכנת", המטילה צל על שמחתו של החג, על חוסנה המוסרי של החברה הישראלית ועל שלטון החוק. "העובדה כי ימים אחדים לאחר חג הפורים תערכנה הבחירות לכנסת אך מוסיפה לרגישותם של ימים אלו. על כן אנו פונים אליך בבקשה להורות על הערכות מיוחדת של כוחות המשטרה בימים לקראת חג הפורים ובמהלכו למניעתם של פשעי שנאה על רקע לאומני", נכתב.
אתמול דיווחו פלסטינים כי מתנחלים הציתו מסגד בכפר ג'בעה שממערב לגוש עציון. לפי הדיווח בסוכנות הידיעות "מען", המסגד הוצת לפנות בוקר ועל קירותיו רוססו כתובות נאצה דוגמת "נקמה" ו"רוצים גאולת ציון". עדי ראייה אמרו כי המתפללים שהגיעו למקום לתפילת הבוקר הצליחו להשתלט על הלהבות.
אחרי קבלת הדיווח מהפלסטינים, הגיעו לכפר נציגי המנהל האזרחי של מפקדת התיאום והקישור של אזור בית לחם. הם תיעדו את הנזק, והנושא הועבר לחקירת המפלג לפשיעה לאומנית של המשטרה במחוז ש"י.